“เมย์แบงก์ กิมเอ็ง” ผนึก “ไดชิน” รุกขยายธุรกิจหลักทรัพย์ในเอเซีย
“เมย์แบงก์ กิมเอ็ง” ผนึก “ไดชิน” จากเกาหลีใต้ หวังรุกขยายธุรกิจหลักทรัพย์ในเอเซีย
1 ธ.ค. 2559

บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) หรือ บล.เมย์แบงก์ กิมเอ็ง ระบุว่า บริษัทได้แถลงความร่วมมือกับ บริษัทหลักทรัพย์ ไดชิน ซึ่งเป็นบริษัทหลักทรัพย์ชั้นนำของประเทศเกาหลีใต้ เพื่อขยายธุรกิจด้านหลักทรัพย์ในเอเชีย พร้อมทั้งช่วยให้ลูกค้าสามารถเข้าถึงตลาดหุ้นเกาหลีใต้
ดาโต๊ะ จอน ชอง ประธานเจ้าหน้าที่บริหาร กลุ่มเมย์แบงก์ กิมเอ็ง เปิดเผยว่า “เรายินดีมากที่ได้ร่วมมือกับบริษัทหลักทรัพย์ ไดชิน ทำให้ลูกค้าสามารถเข้าถึงตลาดหุ้นเกาหลีใต้ซึ่งมีมูลค่าใหญ่เป็นอันดับที่ 6 ของเอเซียและใหญ่เป็นอันดับที่ 11 ของโลก ณ สิ้นเดือนพฤศจิกายน 2559 เกาหลีใต้เป็นผู้นำในตลาดสินค้าอิเล็กทรอนิกส์โดยเฉพาะสินค้าประเภทมือถือและทีวี
นอกจากนี้ ยังเป็นผู้นำสำคัญในตลาดยานยนต์ซึ่งตลาดหุ้นเกาหลีใต้นั้นเป็นศูนย์รวมของบริษัทชั้นนำต่างๆ เหล่านี้ ในฐานะที่เราเป็นสถาบันการเงินชั้นนำในอาเซียน เราไม่เพียงแต่นำการลงทุนมาสู่อาเซียน  เรายังมีความคิดและเฟ้นหาโอกาสในการลงทุนใหม่ๆ ให้แก่ลูกค้าของเราที่จะไปลงทุนทั้งในและนอกภูมิภาค” นายดาโต๊ะ จอน ชอง กล่าว
“ปัจจุบันเมย์แบงก์ กิมเอ็ง มีเครือข่ายธุรกิจหลักทรัพย์ใหญ่มากที่สุดในอาเซียน และจากความร่วมมือนี้จะช่วยขยายธุรกิจของเราให้กว้างมากขึ้นในเอเซียเหนือ จากความร่วมมือที่ผ่านมาไม่ว่าจะเป็นความร่วมมือกับบริษัทหลักทรัพย์ คาเธ่ย์ จากไต้หวัน, บริษัทหลักทรัพย์ มิซูโฮ จากญี่ปุ่น  รวมถึงการดำเนินธุรกิจของเราในฮ่องกง ทำให้ขณะนี้เราครอบคลุมตลาดหุ้นสำคัญๆ ในเอเซีย และเรายังคงกลยุทธ์ในการเสาะหาพันธมิตรทางธุรกิจที่เข้มแข็ง เพื่อขยายไปยังตลาดใหม่ๆ ต่อไป”นายดาโต๊ะ จอน ชอง กล่าว
โดยกลุ่มเมย์แบงก์ กิมเอ็ง ดำเนินธุรกิจด้านวาณิชธนกิจภายใต้ธนาคารเมย์แบงก์ ซึ่งเป็นธนาคารชั้นนำของเอเซียและเป็นธนาคารที่มีสินทรัพย์ใหญ่เป็นอันดับที่ 4 ของเอเซียตะวันออกเฉียงใต้ และมีเครือข่ายทั่วโลก อาทิ มาเลเซีย สิงคโปร์ ฮ่องกง ไทย อินโดนีเซีย ฟิลิปปินส์ อินเดีย เวียดนาม ซาอุดิอาระเบีย สหราชอาณาจักรและสหรัฐอเมริกา และได้ดำเนินธุรกิจในเอเซียมากว่า 40 ปี ซึ่งให้บริการทั้งในด้านตลาดตราสารหนี้ ตลาดตราสารทุน ตลาดอนุพันธ์ และให้บริการธุรกิจหลักทรัพย์และงานวิจัยให้แก่ลูกค้าสถาบันและลูกค้าบุคคล ซึ่งบริษัทเป็นผู้นำในตลาดอาเซียนและได้รับรางวัลต่างๆมากมายในธุรกิจด้านต่างๆ ที่ได้ให้บริการ